Næstved Havn er en erhvervshavn, der ligger i Næstved på Sydsjælland. Den er anlagt tæt på byens centrum ved udmundingen af Susåen. Der er 24-timers service, og flere kajer, hvoraf den længste er 500 m. Vanddybden er 6 meter, og der kan håndteres skibe på op til 119 m. Der er flere faciliteter som kraner til af- og pålæsning samt transportbånd mv. Der håndteres omkring 50.000 tons træ om året. Det er den største havn på Sydsjælland. I slutningen af 2017 blev der igangsat et projekt om at flytte erhvervshavnen til Ydernæs sydvest for byen. Allerede i 2016 havde Næstved Havn overtaget 26 ha ved Ydernæs. I 1935-37 blev der gravet en kanal for at gøre adgangen til havnen bedre. Fra havnen er der om sommeren kanalrundfart til Gavnø Slot.